DA Den Europæiske Unions Tidende CE 78/863

(2004/C 78 E/0917)

SKRIFTLIG FORESPØRGSEL E-3841/03

af Proinsias De Rossa (PSE) til Kommissionen

(12. december 2003)

Om: Beskyttelse af forbrugernes interesser i forbindelse med EU's nye rammebestemmelser for elektroniske kommunikationsnet (direktiv 2002/20/EF og 2002/21/EF)

Den irske kommission for regulering af kommunikationsnet (Irish Commission for Communication Regulation) har som svar på forbrugernes klager over prisstigninger og dårlig service erklæret, at gennemførelsen af EU's nye rammebestemmelser for elektroniske kommunikationsnet (direktiv 2002/20/EF (1) og 2002/21/EF (2)) har medført, at den ikke længere er den ansvarlige instans på dette område.

Kan Kommissionen oplyse, hvorledes situationen forholder sig med hensyn til reguleringen af tv-operatører inden for rammerne af ovennævnte rammebestemmelser? Har Kommissionen kontaktet den irske regering angående det åbenbare hul, der er opstået i de bestemmelser, der gælder i Irland for operatører inden for radio- og tv-spredning? Hvilke foranstaltninger vil Kommissionen iværksætte med henblik på at sikre, at dette spørgsmål bliver taget op til behandling?

Svar afgivet på Kommissionens vegne af Erkki Liikanen

(3. februar 2004)

De irske myndigheder har underrettet Kommissionen om, at ComReg (»Commission for Communications Regulation«) er blevet udpeget som national tilsynsmyndighed for gennemførelsen af EU's nye rammebestemmelser for elektroniske kommunikationsnet og -tjenester. ComReg skal derfor bl.a. sikre, at brugerne får maksimalt udbytte for så vidt angår valgmuligheder, pris og kvalitet. I henhold til Europa-Parlamentets og Rådets direktiv 2002/22/EF af 7. marts 2002 om forsyningspligt og brugerrettigheder i forbindelse med elektroniske kommunikationsnet og -tjenester skal de nationale tilsynsmyndigheder navnlig sikre forbrugerne et højt beskyttelsesniveau, bl.a. ved at sikre, at de har adgang til enkle og billige procedurer til bilæggelse af tvister. Desuden skal de nationale tilsynsmyndigheder have mulighed for at kræve af virksomhederne, at de offentliggør sammenlignelige, fyldestgørende og ajourførte oplysninger om deres tjenesters kvalitet.

Hvad angår spørgsmålet om tv-tjenester i detailleddet skal det påpeges, at ydelse af indholdstjenester ikke er omfattet af de nye rammebestemmelser, herunder af den ovennævnte forbrugerbeskyttelse. Transmission af tv-signaler er derimod omfattet heraf, hvilket dog ikke automatisk betyder, at medlemsstaterne skal regulere detailmarkedet for disse tjenester. Rammebestemmelserne tager først og fremmest sigte på engrosmarkedet, bl.a. for radio- og tv-transmission, og har til formål at fremme konkurrencen og sikre, at brugerne får maksimalt udbytte for så vidt angår valgmuligheder, pris og kvalitet.

Radio- og tv-transmission i detailleddet kan blive omfattet af de nye rammebestemmelser, hvis alle de nærmere betingelser er opfyldt. Ifølge disse betingelser kan de nationale tilsynsmyndigheder kun pålægge detailtransmissionstjenester regulerende forpligtelser, hvis det fremgår af en markedsanalyse, at engros-markedet ikke er konkurrencedygtigt, og at rammebestemmelsernes mål for konkurrencevilkår og forbrugerbeskyttelse ikke vil kunne nås ved blot at pålægge engrosoperatørerne regulerende forpligtelser. Kun i disse tilfælde vil det blive anset for passende og rimeligt med en regulering, f.eks. i form af priskontrol, for at rette op på den manglende konkurrence. ComReg har meddelt Kommissionen, at den er ved at foretage en markedsanalyse af engrosmarkedet for radio- og tv-transmission i overensstemmelse med EU's rammebestemmelser.

Kommissionen har ikke på nuværende tidspunkt kendskab til, at der skulle være opstået et hul i bestemmelserne som følge af EU-reglerne for radio- og tv-transmission, bl.a. med hensyn til beskyttelsen af brugerne af disse tjenester, men følger løbende situationen som led i sin vurdering af, om de foranstaltninger, som Irland har truffet for at indføre de nye rammer, er i overensstemmelse med reglerne. Kommissionen har taget til efterretning, at ComReg måske ikke længere er ansvarlig på dette område, og vil tage spørgsmålet op med de irske myndigheder for at sikre, at Irland opfylder alle sine forpligtelser med hensyn til rammebestemmelserne i almindelighed og beskyttelsen af radio- og tv-brugerne i særdeleshed.

(1) EFT L 108 af 24.4.2002, s. 21.

(2) EFT L 108 af 24.4.2002, s. 33.